Napule ca se ne va

Parole 'e :Ernesto Murolo

Museca 'e :Ernesto Tagliaferri

Anne 'e nascita :1919

Curiusità

E só’ sbarcate ‘nterra Marechiaro
tre cumitive ‘e vascio â Sanitá:
Só’ doje coppie ‘e ‘nnammurate,
doje maeste ‘ngannaccate
cu ‘e marite e nu cumpare
viecchio “capo ‘e suggitá”

E che tavula speciale:
‘nterra ‘o cato cu ‘a frutta e ‘o vino,
nu mellone dinta cantina,
‘o cumpare dinta cucina
ca “discute” cu ‘a “principale”.

E ‘a luna guarda e dice:
“Si fosse ancora overo!

Chisto è ‘o popolo ‘e na vota:
gente semplice e felice…
chist’è Napule sincero
ca pur’isso se ne va…”

Divotamente mo se fanno ‘a croce,
comm’è ll’usanza, primma ‘e accumminciá…
‘O cumpare ch’è ‘struito,
fa nu brínnese “in pulito”…
Lle risponne, a una voce,
tutta tavula: “Addó’ va!”

‘A sié Rosa ca se cunzòla
pe’ sti “suone” ca só’ venute…
pe’ ‘sta voce ch’è “fina e bella”,
pa canzone ch’è “Palummella”…
…Palummella ca zómpa e vola…

E ‘a luna guarda e dice:
"Si fosse ancora overo!"

‘E ttre famiglie tornano vucanno,
nu poco fatte a vino tutt’e tre…
‘A varchetta ‘e ccunnuléa,
na maesta scapuzzéa…
‘O cumpare parla ‘e quanno…
quanno ‘o guappo era nu rre…

‘E ffigliole, pe’ sottaviento,
mo se fanno na zuppetella
cu ‘e taralle ‘int’a ll’acqua ‘e mare…
Ll’acqua smòppeta, fragne e pare
ca ‘e mmanelle só’ tutte ‘argiento…

E ‘a luna guarda e dice:
"Si fosse ancora overo!"

Categurìa:Stub
Categurìa:'E canzone napulitane